EU bør komme med et passende modsvar, siger statsministeren.

Statsminister Lars Løkke Rasmussen (V) er "dybt skuffet" over, at USA har indført en told på stål og aluminium fra EU.

Det siger han ifølge en udtalelse fra Statsministeriet.

- Jeg er dybt skuffet over, at den amerikanske regering har annonceret toldforhøjelser på stål- og aluminiumsprodukter fra EU. USA og EU er enige om, at der er et problem med kinesisk overkapacitet. Men det løser jo intet at sætte toldbarrierer op for handlen fra EU, siger Lars Løkke Rasmussen og fortsætter:

- USA’s stål- og aluminiumsimport kommer fortrinsvis fra allierede og tætte samarbejdspartnere, derfor giver det ikke mening, at USA begrunder den forhøjede told med national sikkerhed.

Straftold på stål og aluminium

Torsdag meddelte USA, at de fra den 1. juni indfører højere toldsatser over for EU, Canada og Mexico på både stål og aluminium.

Det oplyste den amerikanske handelsminister, Wilbur Ross, på et pressemøde.

Straftolden skal henholdvis være 25 procent på stål og 10 procent på aluminium.

Alle bliver tabere

Ifølge Lars Løkke Rasmussen har verden brug for mere frihandel og ikke mindre, som vil være konsekvensen af USA's handlinger med straftold.

- Jeg håber, at amerikanerne snart besinder sig. Alle står til at tabe, når der indføres toldmure imod fri og fair konkurrence, lyder det fra statsministeren.

Han hæfter sig især ved, at USA tilsyneladende handler i strid med de fælles spilleregler, der er vedtaget i Verdenshandelsorganisationen (WTO).

- Det kan jo ikke være sådan, at man kan bryde vores fælles regler uden nogen konsekvens. Derfor bakker jeg også op om, at EU leverer et passende velafmålt modsvar. Vi skal ikke eskalere – men vi kan heller ikke lade klare regelbrud gå ubemærket hen, siger Lars Løkke Rasmussen.

Fuldstændig uacceptabelt

EU har hurtigt været ude at sige, at man vil svare igen og indføre told på en række amerikanske varer.

- Det er fuldstændig uacceptabelt, siger EU-Kommissionens formand, Jean-Claude Juncker og tilføjer:

- Det er ren og skær protektionisme, og vi vil forsvare Unionens interesser i fuld overensstemmelse med international handelsret.

Vil koste tusindvis af arbejdspladser

TV 2s EU-korrespondent, Lotte Mejlhede, fortæller, at det vil have store konsekvenser, når EU rammes af den fulde straftold på stål og aluminium.

Tidligere har det været anslået, at det vil kunne komme til at koste næsten 90 procent af EU's ståleksport til USA.

- Den vil simpelthen gå i stå, for så bliver det alt, alt for dyrt, og det vil selvfølgelig komme til at koste tusindvis af arbejdspladser, forklarer Lotte Mejlhede.